AFRIKAANSE OPSOMMING: Doel: Om die faktore wat kan bydrae tot die vitamien A en die antropometriese status van kinders 24-59-maande in 'n arm gemeenskap met 'n baie hoë voorkoms van dwerggroei, maar byna geen vitamien A gebrek, te ondersoek. Ontwerp: Beskrywende, deursnit studie met analitiese komponente Omgewing: Calvinia Wes, Nood Kaap provinsie, Suid-Afrika Deelnemers: Biologiese moeders (n=150) en hul kinders in die ouderdomsgroep, 24-59-maande (n=150) woonagtig in Calvinia Wes sedert 6 maande van ouderdom of jonger. Metodes: 'n Vraelys bestaande uit sosio-demografiese inligting, 'n 24-uur herroep en 'n aangepaste voedsel frekwensie vraelys gefokus op die inname van lewer, was gebruik om data in te samel en voltooi deur die onderhoudvoerder. Antropometriese metings (gewig en lengte) was ook geneem. Resultate: Resultate het getoon dat lewer inname bygedra het tot meer as 100% van die geskatte gemiddelde behoefte van vitamien A vir die voorskoolse kind in hierdie gemeenskap. Lewer was deur 84.7% (n=127) van die kinders ingeneem en 68% (n=102) het dit ten minste een keer per maand geëet. Die gemiddelde porsie grootte van die kinders wat lewer ingeneem het, was 66g op 'n keer. Die nasionale voedsel fortifisering program het 'n verdere 80 μg Retinol Ekwivalente (RE) en die nasionale supplementasie program 122μg RE vitamin A per dag bygedra. Daar was 'n betekenisvolle (p=0.028) omgekeerde korrelasie tussen die die hoeveelheid lewer wat deur die kinders ingeneem is en die huishoudelike inkomste. Lewer inname was ook betekenisvol (p=0.016) meer in kinders wie se moeders ongeskool was teenoor die met geskoolde moeders. Volgens die Wêreld Gesondheid Organisasie se groeistandaarde het 36.9% (n=55) van die kinders dwerggroei getoon (te kort vir hul ouderdom), 25.5% (n=38) was ondergewig vir hul ouderdom en 12.1% (n=18) uitgeteer (ondergewig vir hul lengte). Die gemiddelde geboortegewig van die kinders (n=141) was 2826g (SA=592). Van hierdie kinders het 27.7% (n=39) 'n lae geboortegewig (<2500g) gehad. Daar was 'n betekenisvolle positiewe korrelasie (r=0.250; p=0.003) tussen die geboortegewig van die kind en die huidige lengte vir ouderdom. Die lengte van die moeder, sowel as ander sosio-ekonomiese status aanwysers het ook betekenisvol gekorreleer met die lengte vir ouderdom van die kind. Samevatting: In hierdie arm gemeenskap was die antropometriese status van die kinders swak, maar vitamien A gebrek was grootliks aangespreek deur die gereelde inname van lewer. 'n Swak antropometriese status is dus nie altyd 'n aanduiding van mikronutriënt tekorte nie en 'n oorkoepelende aanslag van supplementasie is nie noodwendig 'n oplossing in 'n land met diverse kultuur en eetgewoontes nie. Behalwe vir die onmiddelike gevare van ondergewig, dwerggroei en uittering in 'n gemeenskap, het kinders met dwerggroei 'n groter risiko om oorgewig en vetsugtig te word in die langtermyn. Dit kan lewensstyl siektes veroorsaak in latere lewe en 'n verdere las op 'n reeds verswakte gemeenskap plaas. Toepaslike intervensies, gemik op die eerste duisend dae van lewe, behoort 'n prioriteit te wees in hierdie gemeenskap.